Z A K LJ U Č C I

s 16. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 6. svibnja 2014. godine

*Pitanje:*

*Molimo tumačenje o tome ima li se, sukladno članku 1. Kolektivnog ugovora, isti primjenjivati i na privatne zdravstvene radnike koji obavljaju djelatnost na temelju koncesije, na privatne ustanove kao npr. ljekarne i ustanove za zdravstvenu njegu, ustanove za skrb te trgovačka društva koja su u ugovornom odnosu s HZZO-om, odnosno pripadaju li zaposlenicima privatnih zdravstvenih radnika koji obavljaju djelatnost na temelju koncesije materijalna prava i druga prava iz Kolektivnog ugovora?*

*Ujedno molimo odgovor na pitanje na koji način zaposlenik može saznati da li poslodavac prihoduje više od 50% prihoda temeljem ugovora s HZZO-om?*

**Zaključak broj 108: Povjerenstvo upućuje na Zaključak broj 29 s 5. sjednice Povjerenstva.**

**Na zaposlenike svih ugovornih zdravstvenih ustanova koje ostvaruju sredstva od Hrvatskog zavoda za zdravstveno osiguranje u iznosu većem od 50%, a koriste ih za plaće i druga materijalna prava radnika, primjenjuje se Kolektivni ugovor za djelatnost zdravstva i zdravstvenog osiguranja.**

*Pitanje:*

*Kolektivni ugovor radnicima jamči, temeljem članka 51. u zadnjem stavku, isplatu plaće za rad na blagdan, ali i dodatka za prekovremeni rad, za te iste sate blagdana, ukoliko je to radnicima ujedno i prekovremeni rad.*

1. *Ukoliko je ukupni evidentirani prekovremeni rad, kao i plaća za isti rad, umanjena za sate blagdana, te je za sate rada na blagdan isplaćen samo iznos za rad na blagdan, a ne i pripadajući dodatak za prekovremeni rad odrađen na iste sate blagdana je li učinjen propust, odnosno je li radnicima nezakonito uskraćen iznos dodatka za prekovremeni rad u satima odrađenim na blagdan, a njima ujedno i prekovremenim satima?*

*Nadalje temeljem KU istog članka jamči radnicima koji rade na dan blagdana isplatu plaće za odrađene sate uvećanu za 150%.*

1. *Ukoliko radnici za rad na dan blagdana prime osnovnu plaću uvećanu za 150% ili pak plaću uvećanu za 50% jesu li tim postupcima učinjeni nezakoniti propusti?*

*I najzad, KU jamči radnicima pravo na 48 satni neprekinuti tjedni odmor.*

1. *Ima li radnik koji odradi dežurstvo u nedjelju, te iziđe s posla u ponedjeljak ujutro, pravo ostati kod kuće do srijede ujutro i iskoristiti 48 sati neprekinuti tjedni odmor te doći ponovno na posao u srijedu ujutro ako to dopuštaju uvjeti organizacije rada?*

**Zaključak broj 109:**

1. **Povjerenstvo upućuje na Zaključak broj 48 s 10. sjednice Povjerenstva.**
2. **Povjerenstvo upućuje na Zaključak broj 48 s 10. sjednice Povjerenstva.**
3. **Ako radnik radi na dan tjednog odmora osigurava mu se korištenje tjednog odmora tijekom slijedećeg tjedna, a ukoliko to nije moguće radi potrebe posla, tjedni odmor se može koristiti naknadno prema odluci poslodavca. Radniku se u svakom slučaju mora osigurati korištenje tjednog odmora nakon 14 dana neprekidnog rada.**

*Pitanje:*

1. *Da li se položajni dodatak iz članka 58. stavka 1. točke 4. Kolektivnog ugovora odnosi na liječnika na poslovima specijalističko-konzilijarne zdravstvene zaštite i na izabranog liječnika-voditelja tima u domu zdravlja?*
2. *Sukladno članku 65. Kolektivnog ugovora, da li liječnik upućen na specijalizaciju izvan sjedišta poslodavca koji nije u braku, nema djece, posvojenika, pastorka ili štićenika, ostvaruje pravo na naknadu za odvojeni život, što do sada nije bio slučaj?*

**Zaključak broj 110:**

1. **Povjerenstvo upućuje na Zaključak broj 98 točku b) s 15. sjednice Povjerenstva.**
2. **Povjerenstvo upućuje na Zaključak broj 1 s 1. sjednice Povjerenstva.**

*Pitanje:*

*Da li zdravstveni djelatnici Odjela za plućnu funkciju imaju pravo na dodatak od 14% prema Kolektivnom ugovoru za rad s infektima i otrovima?*

*Pri svakodnevnom izvođenju testova plućne funkcije u direktnom smo kontaktu s respiratornim bolesnicima koji nam dolaze iz alergoloških i pulmoloških ambulanti, dnevne bolnice, hitne ambulante, bolničkih odjela, intenzivnog liječenja i dr. (sa dijagnozama astme, bronhitisa, CF, pneumonije, influence, sumnje na TBC, hripavac…i često u febrilnom stanju), koji zbog forsiranja disanja kašlju, sline, pljuju, iskašljavaju i sl., te je znatno povećana mogućnost kapljične zaraze.*

*Za specifične bronhoprovokativne testove koriste se jaki alergeni, koji mogu izazvati bronhospazam. Dok pacijent inhalira nemoguće je izbjeći da dio aerosola ne završi u okolini, pa tako i djelatnici laboratorija direktno udišu te alergene.*

 *Za nespecifične bronhoprovokativne testove (dokazivanje astme) koristimo:*

1. *Farmakološki agens – metakolin (iritans-otrov)*
2. *Fizikalne agense – hladni zrak, napor… koji izazivaju hiperreaktivnost bronha, tj. bronhospazam, a nemoguće je izbjeći da sio aerosola na završi u okolini tj. u plućima djelatnika laboratorija*

*Djelatnici laboratorija su tijekom svog radnog vremena stalno izloženi biološkom infektivnom materijalu i raznoraznim kemijskim i organskim otapalima, otrovima, te plinovima. Smatramo da ne postoji tako mala doza infektivnosti, toksičnosti, otrovnosti i agresivnosti koja ne bi mogla izazvati oštećenja na ljudima koji su time svakodnevno izloženi.*

*Trenutačno nam odobren dodatak na plaću iznosi 8% (od prosinca 2013.), do tada je bio 12%. Zbog svega gore navedenoga smatramo da smanjenje dodatka nije pravno utemeljeno te smatramo da nam prema trenutno važećem KU pripada dodatak na plaću u iznosu 14%.*

*Na odjelu za plućne funkcije obavljaju se specifični dijagnostički postupci, koji zahtijevaju posebnu obuku i iskustvo. U tome se naš laboratorij razlikuje od drugih funkcionalnih spirometrijskih laboratorija u kojima se najčešće ne rade provokativni testovi. Djelatnici našeg laboratorija se zbog svoje stručnosti i obuke, te obima obavljenog posla razlikuju od djelatnika drugih laboratorija te su tokom svoga rada izloženi većim rizicima.*

**Zaključak broj 111: Djelatnici Odjela za plućnu funkciju imaju pravo na dodatak na plaću za rad s infektima i otrovima od 14%.**

*Pitanje:*

*Da li radnik koji radi u smjenskom radu i turnusu, a ne radi na blagdan jer i inače po rasporedu rada ne bi trebao raditi (preraspodjela radnog vremena, blagdan pada u slobodni dan) ima pravo na naknadu plaće?*

**Zaključak broj 112: Povjerenstvo upućuje na Zaključak broj 21 s 4. sjednice Povjerenstva.**

*Pitanje:*

*Na koje dodatke prema članku 57. Kolektivnog ugovora ima pravo glavni fizioterapeut u specijalnoj bolnici?*

**Zaključak broj 113: Fizioterapeut u specijalnim bolnicama za medicinsku rehabilitaciju ima pravo na dodatak na plaću s osnova posebnih uvjeta rada od 14%.**

*Pitanje:*

1. *Zdravstveni radnik doktor medicine, specijalist transfuziologije prema Popisu radnih mjesta i poslova zdravstvenih i nezdravstvenih radnika koji imaju pravo na dodatak ostvario je dodatak u iznosu 16% jednako kao i specijalizant koji se tek obrazuje i usavršava za svoj rad. Da li je moguće liječnika specijalista transfuziologije svrstati u neku drugu kategoriju?*
2. *Da li zdravstveni radnik- radni terapeut sa zaključenim ugovorom o radu na Odjelu psihijatrije ostvaruje dodatak od 16% kao zdravstveni radnik na psihijatriji i analogno Zaključku broj 7 koji se odnosi na fizioterapeute ili dodatak od 8% kao zdravstveni radnik-radni terapeut?*

**Zaključak broj 114:**

1. **Liječnik specijalist transfuziologije ima pravo na dodatak na plaću s osnova posebnih uvjeta rada od 16%.**
2. **Povjerenstvo upućuje na Zaključak broj 103 s 15. sjednice Povjerenstva.**

Pitanje:

Voditelj sam Jedinice intenzivne njege pri Kliničkom odjelu za traumatologiju na Klinici za kirurgiju KBC-a. Položajni dodatak kao voditelj odsjeka od 8% sukladno članku 58. Kolektivnog ugovora ne ostvarujem jer, kako mi je u Upravi KBC-a rečeno, po sistematizaciji radnih mjesta to nije predviđeno (kao specijalist kirurgije ostvarujem dodatak od 25%). Međutim, u mom Ugovoru o radu stoji da sam voditelj Jedinice intenzivne njege, a i na svakoj dosadašnjoj obračunskoj ispravi za isplatu plaće stoji: Ustrojstvena jedinica: Jedinica intenzivne njege traumatologije; radno mjesto: doktor medicine specijalist- voditelj Jedinice intenzivne njege u Kliničkom odjelu za traumatologiju. Napominjem da glavna sestra Jedinice za intenzivnu njegu ostvaruje dodatak od 33% (25+8) sukladno člancima 57. i 58. KU.

Pitanje je: ostvarujem li ja kao voditelja odsjeka unutar Kliničkog odjela pravo na položajni dodatak od 8% kao što to ostvaruje i glavna sestra Jedinice intenzivne njege?

**Zaključak broj 115: Povjerenstvo upućuje na Zaključak broj 40 točku a) s 9. sjednice Povjerenstva**